Die Pos | Crime | Jagter agter slot en grendel
Jagter agter slot en grendel
16 February 2018 l Ronél van Jaarsveld l Views: 10142 l 31 days ago
Die jagter Anton Bakker is op Dinsdag 6 Februarie in Mokopane gevonnis. Dié foto van hom is 'n paar jaar gelede deur ontstelde jagters wat op soek was na hom, op 'n jagforum versprei. Foto: Africahunting.com
'n Oneerlike jagter moet die volgende paar jaar agter tralies deurbring nadat die hof in Mokopane hom skuldig bevind het op agt aanklagte van bedrog en diefstal.
Anton Bakker (60) van Kromdraai buite Bela-Bela is op Dinsdag 6 Februarie tot agt jaar tronkstraf gevonnis. Die bedrogklagte is deur Russiese en Kanadese jagters wat deur Bakker ingedoen is, ingedien. Bakker het onder die naam Rhinocon815 handel gedryf. Plaaslike klaers het drie klagte van diefstal teen hom aanhangig gemaak. Bakker het skuld beken.
Die Russiese jagters het beweer hulle het in Maart 2014 'n jagtog gereël, maar met hul aankoms by die lughawe het Bakker hulle nie opgelaai soos ooreengekom nie. Hulle moes self by 'n lodge in Modimolle uitkom. Hulle het daarop aangedring om Bakker se permit as jaguitruster te sien, maar hy kon dit nie toon nie.
Bakker is op dié aanklagte tot ses jaar, agt jaar en nog agt jaar tronkstraf gevonnis, wat opgeskort is vir vyf jaar, het AO James Findlay, woordvoerder van die Modimolle-polisie, gesê.
Op die twee aanklagte van bedrog wat die Kanadese jagters aanhangig gemaak het, is hy op elke aanklag tot ses jaar tronkstraf gevonnis. Drie plaaslike klaers het diefstalklagte teen Bakker ingedien en hy is daarop onderskeidelik tot vier jaar, agt jaar en drie jaar tronkstraf gevonnis.
Die waarde van die transaksies waaruit die aanklagte spruit beloop sowat R5 miljoen, het die hof gehoor.
Bakker se vonnisse sal gelyklopend uitgedien word en die tyd wat hy reeds agter tralies was, sal in ag geneem word. Hy kan ná vier jaar vir parool in aanmerking kom.